Nuuskommentaar: ANC speel weereens slagofferPres. Cyril Ramaphosa. Die afgelope naweek het president Cyril Ramaphosa ŉ brief oor korrupsie aan alle ANC-lede gestuur. Hy noem dat die ANC beskuldigde nommer een is wanneer dit kom by korrupsie in die land. In presies dieselfde asem verontskuldig hy egter ANC-korrupsie deur die blaam na die apartheid-regime te verskuif. Ramaphosa vermeld dat die huidige korrupsie dieper wortels het in die moreel en materieel korrupte apartheid-regime. Volgens Ramaphosa het die ANC as bevrydingsorganisasie ten doel gehad om die korrupte regime omver te werp en met ŉ nuwe moreel eerbare bestel te vervang. Die ANC wou met regimeverandering nie net ŉ nuwe regering daarstel nie, maar ook ŉ nuwe meer etiese nasie. Ramaphosa, wat die blaam op die skouers van apartheid plaas, is nie net veragtelik nie, maar ook ongelooflik hartseer. Die ANC erken hiermee dat hulle eintlik steeds uitgelewer is aan die bose erfenis van hul verlede. Ten spyte van die feit dat hulle die hoogste en mees verreikende mag in Suid-Afrika besit, is hul lot eintlik steeds afhanklik van hul voorgangers. Die skadu van apartheid is sodoende nie net letterlik nie, maar ook moreel steeds verantwoordelik vir die ewige rampsaligheid van die ANC. Die slagofferstatus wat die ANC aan hulself toeken, weeg telkens swaarder as die gevolge van hulle eie optrede. Dit is eintlik lagwekkend om te verstaan watter minderwaardigheidskompleks die ANC moet hê om 26 jaar later steeds soos uitgelewerde slagoffers op te tree. Hierdie minderwaardigheidskompleks is tweeledig. Aan die een kant is dit werklik en diepliggend. Aan die ander kant het dit oor die jare heen ŉ nuttige dekmantel geword waaronder hulle ons rot en kaal kan besteel. Minister Nathi Mthethwa. (Foto: Kopano Tlape/GCIS) Die eerste diepliggend en werklike minderwaardigheidskompleks is te bespeur in die optrede van ANC-lede soos die minister van sport, kuns en kultuur, Nathi Mthethwa. In Junie vanjaar het minister Mthethwa Krieket Suid-Afrika (KSA) oor die vingers getik oor die stand van hul transformasie. Volgens Mthethwa is KSA se topstrukture nie genoegsaam getransformeer nie. Mthethwa wou weet of wit aanstellings soos Jacques Faul, Graeme Smith en Mark Boucher nie ŉ stap in die verkeerde rigting is nie. Chris Nenzani, KSA-president, het hierdie aanstellings verdedig deur te noem dat hulle almal op grond van meriete gemaak is. Volgens Mthethwa was hierdie stelling egter ŉ belediging. Ten spyte van wat Nenzani gesê het, het Mthethwa eerder gehoor: “Aangesien hierdie aanstellings op grond van meriete gemaak is – en dit geen swart mense insluit nie – is swart mense inherent onbevoeg.” Mthethwa is in alle waarskynlikheid deeglik bewus van die feit dat hy ŉ pos vul waarvoor hy self skreiend onbevoeg is. Hy is ook ŉ groot voorstander van transformasie deur kwotas. Sodoende is Mthethwa ingekoop in die idee dat plekke vir swart mense gereserveer moet word. Hierdie beleid kweek maklik ŉ mentaliteit van minderwaardigheid. Swart spelers wat wéét dat hulle hard gewerk het vir ŉ bepaalde posisie en oortuig is dat hulle dit verdien, sal waarskynlik nie aan die minderwaardigheidskompleks ly nie. Mense wat egter fundamenteel in hulself twyfel en weet dat hulle bo hulle vuurmaakplek besig is, reageer soos Mthethwa. Vir hulle is kwotas relevant, juis omdat hul eie vermoëns hulle waarskynlik nie in dieselfde posisie sou kry nie. Sodoende benodig jy ŉ stelsel wat ten gunste van jou diskrimineer. Jy is uitgelewer aan omstandighede en nalatenskappe buite jou beheer – daarom is jy self nie volledig verantwoordelik vir en verantwoordbaar teenoor jou eie optrede nie. Dit is hierdie selfde mentaliteit wat dit regverdigbaar maak om apartheid se korrupsie vir jou eie korrupsie te blameer. Die geïnstitusionaliseerde nalatenskap daarvan weeg swaarder as jou individuele optrede. Die tweede deel van die minderwaardigheidskompleks is ŉ meer oppervlakkige en bruikbare een. Diegene wat hulself op hierdie slagoffer status beroep, voel nie noodwendig soos slagoffers nie, maar is deeglik bewus daarvan dat hulle dit tot hul eie voordeel kan aanwend. Argieffoto Die ANC is oor die afgelope 26 jaar telkens toegelaat om omstandighede buite hulle beheer – soos apartheid – te gebruik as verskoning vir hul eie tekortkominge. Weens die toksiese aard van die rasdebat is hulle keer op keer toegelaat om dit as verskoning te opper. Enigeen wat hierdie argument van die ANC afskiet, is uitgekryt as ŉ rassis wat apartheid goedpraat. Die ANC het die morele afkeurenswaardigheid van die apartheid-regime sodoende in ŉ nuttige wapen omvorm. Dit is met hierdie morele wapen wat die ANC die waansinnige vlakke van korrupsie wat hulle gepleeg het en steeds pleeg, regverdig. Selfs in die brief waarin president Ramaphosa die ANC se korrupte kultuur uitwys, noem hy dat die ANC se korrupsie eintlik weens apartheid ontstaan het. Dit is regtig uiters sinies van Ramaphosa om nou nog so blatant die ANC as die slagoffer te skets. Minder as twee weke gelede is Zandile Gumede – wat tans strafregtelik vervolg word vir korrupsie – herontplooi. Vroeër vanjaar is twee ANC-partylede wat weens skuld in die VBS-skandaal geskors is, weereens in hulle poste aangestel. Die ANC is letterlik besig om met een hand op die Bybel hul sondes te bely terwyl hulle met die ander hand die belastingbetalers se spaarvarkie steeds slag. Die ANC het deur die loop van hul heerskappy soos ŉ slang in die gras weggekruip. Terwyl hulle in volle slinksheid ons besteel, het hulle geskuil onder die morele dekmantel van die onregte van apartheid. Hoewel hulle herhaaldelik sê dat hulle korrupsie teenstaan en veroordeel, gaan hulle nooit werklik tot daad oor nie. Die ANC gaan waarskynlik aanhou steel, totdat daar niks oor is om te steel nie. Dit is daarom ons verantwoordelikheid om nie aandadig te wees aan hul korrupsie nie. Diegene in die private sektor moet self hul kant skoonhou. As burger moet jy self besluit tot watter mate jy moreel en wetlik bereid is om hul inkomstestroom van belasting te beperk. Anders as die ANC moet jy dan egter ook bereid wees om met die gevolge van jou dade te leef.